คลังขายบอนด์เพิ่ม ลุ้นหมด1.5หมื่นล.
คลังเปิดขายพันธบัตรออมทรัพย์เพิ่มกลางเดือน พ.ย.นี้ หลังล็อตแรกคนแห่ซื้อกันมาก
2 พ.ย. 2561

คลังเปิดขายพันธบัตรออมทรัพย์เพิ่มกลางเดือน พ.ย.นี้ หลังล็อตแรกคนแห่ซื้อกันมาก
นายภูมิศักดิ์ อรัญญาเกษมสุข ผู้อำนวยการสำนักงานบริหารหนี้สาธารณะ (สบน.) เปิดเผยว่า กระทรวงการคลังเปิดจำหน่ายพันธบัตรออมทรัพย์ในปีงบประมาณ พ.ศ. 2562 ครั้งที่ 1 (เพิ่มเติม) เพื่อรองรับความต้องการซื้อพันธบัตรออมทรัพย์ของประชาชนที่มีอย่างต่อเนื่อง จึงเตรียมเปิดจำหน่ายเพิ่มในวงเงิน 1.5 หมื่นล้านบาท ตามรุ่นอายุและอัตราดอกเบี้ยเดิม คือ เป็นพันธบัตรแบบไร้ใบตราสาร (Scripless) รุ่นอายุ 3 ปี 1 เดือน อัตราดอกเบี้ยคงที่ 2.46% และรุ่นอายุ 7 ปี 1 เดือน อัตราดอกเบี้ยคงที่ 3% โดยเริ่มจำหน่ายตั้งแต่วันที่ 16 พ.ย. 2561-29 มี.ค. 2562 จากที่ก่อนหน้ากระทรวงการคลังจำหน่ายพันธบัตรออมทรัพย์ ครั้งที่ 1 วงเงิน 1.5 หมื่นล้านบาท หมดภายในเวลาอันรวดเร็ว  ทั้งนี้สามารถซื้อพันธบัตรออมทรัพย์ผ่านเคาน์เตอร์ธนาคาร เครื่องถอนเงินอัตโนมัติ (เอทีเอ็ม) อินเทอร์เน็ตแบงก์กิ้ง และโมบายแอพพลิเคชั่นของตัวแทนจำหน่ายทั้ง 4 แห่ง ได้ ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์